**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2009 M. GEGUŽĖS 29 D. SPRENDIMO NR. T2-237 „DĖL MAŽMENINĖS PREKYBOS ALKOHOLINIAIS GĖRIMAIS PREKYBOS IR VIEŠOJO MAITINIMO ĮMONĖSE LICENCIJŲ IŠDAVIMO TVARKOS APRAŠO PATVIRTINIMO“ PAKEITIMO“**

 **PROJEKTO**

1. **Sprendimo projekto esmė, tikslai ir uždaviniai.**

Dėl Lietuvos Respublikos alkoholio kontrolės įstatymo (toliau – Įstatymas) pakeitimų, įsigaliojusių nuo 2015 m. lapkričio 1 d., tarybos sprendimo projektu siūloma pripažinti netekusiu galios Klaipėdos miesto savivaldybės tarybos 2009 m. gegužės 29 d. sprendimo Nr. T2-237 „Dėl mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos aprašo patvirtinimo“ 3 punktą (toliau – Sprendimo 3 punktas).

Klaipėdos miesto savivaldybės taryba pagal tuo metu galiojusias Įstatymo nuostatas Sprendimo 3 punktu (su vėlesniais pakeitimais) nustatė, kad prekiauti alkoholiniais gėrimais draudžiama laisvės atėmimo, karinėse ir sukarintos tarnybos, policijos ir kitose statutinėse, sveikatos priežiūros, ugdymo įstaigose ir jų teritorijose, taip pat prie šių įstaigų ir maldos namų arčiau kaip 50 metrų atstumu. Tais atvejais, kai atstumas yra mažesnis kaip 50 metrų, tačiau yra raštiškas šių įstaigų vadovų ir religinių bendruomenių sutikimas, konkretų sprendimą priima savivaldybės taryba.

 Pagal nuo 2015-11-01 įsigaliojusį Įstatymo 18 straipsnio 3 dalies 1 punkto pakeitimą nustatyta, kad Lietuvos Respublikoje prekiauti alkoholiniais gėrimais draudžiama**:*„laisvės atėmimo, karinėse ir sukarintos tarnybos, policijos ir kitose statutinėse, sveikatos priežiūros, ugdymo įstaigose, šių įstaigų ir maldos namų teritorijose. Savivaldybės taryba, gavusi šių įstaigų ar religinių bendruomenių vadovybės rašytinį prašymą ir įvertinusi, ar jame išdėstyti argumentai pagrindžia, kad, siekiant apsaugoti visuomenės saugumą, viešąjį interesą ir (ar) viešąją tvarką, yra būtina uždrausti prekiauti alkoholiniais gėrimais prie įstaigos ar maldos namų, kurių vadovybės prašymas yra gautas, nustato, kokiu atstumu nuo šios įstaigos ar maldos namų teritorijos draudžiama prekiauti alkoholiniais gėrimais“*.**

 Atsižvelgiant į tai, savivaldybės taryba tik atskirais atvejais ir tik gavusi Įstaigos ar religinių bendruomenių vadovybės rašytinį prašymą bei įvertinusi jame išdėstytus argumentus, nustato, kokiu atstumu nuo konkrečios Įstaigos ar maldos namų teritorijos draudžiama prekiauti alkoholiniais gėrimais.

1. **Projekto rengimo priežastys ir kuo remiantis parengtas sprendimo projektas.**

Tarybos sprendimo projektas parengtas atsižvelgiant į Vyriausybės atstovo Klaipėdos apskrityje tarnybos pateiktą 2016-01-19 teikimą Nr. (5.1)-TR-2 dėl Sprendimo 3 punkto galiojimo panaikinimo, nes neatitinka šiuo metu galiojančio Įstatymo reikalavimo.

**3. Kokių rezultatų laukiama.**

Pripažinus netekusiu galios Sprendimo 3 punktą, Klaipėdos miesto savivaldybėje dėl licencijų verstis mažmenine prekyba alkoholiniais gėrimais išdavimo bus vadovaujamasi galiojančiais Lietuvos Respublikoje teisės aktais.

**4. Sprendimo projekto rengimo metu gauti specialistų vertinimai.**

Sprendimo projektas suderintas su Savivaldybės administracijos Teisės skyriaus specialistais. Neigiamų vertinimų nėra, sprendimo projektui pritarta.

**5**. **Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

 Teigiamos pasekmės – bus pripažintas negaliojančiu Klaipėdos miesto savivaldybės teisės akto punktas, kuris neatitinka šiuo metu galiojančio Įstatymo.

 PRIDEDAMA:

1. Vyriausybės atstovo Klaipėdos apskrityje tarnybos 2016-01-19 teikimas Nr. (5.1)-TR-2, 2 lapai;

2. Lietuvos Respublikos alkoholio kontrolės įstatymo išrašas, 1 lapas;

3. Klaipėdos miesto savivaldybės tarybos 2009 m. gegužės 29 d. sprendimas Nr. T2-237 „Dėl mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos aprašo patvirtinimo“, 1 lapas.

Licencijų, leidimų ir vartotojų teisių apsaugos skyriaus vedėja Jolanta Uptienė